Pyramus og Thisbe
Pyramus og Thisbe var et ungt elskende par fra Babylon, udødeliggjort af den romerske digter Ovid i Metamorphoses. Med underspillet humor fortæller Ovid, hvordan de to generte unge bryder forældrenes strenge regler og gennem en sprække i muren aftaler et stævnemøde ved kong Ninos' grav uden for byen. Thisbe, som kommer for tidligt, bliver skræmt bort af en blodbesudlet løve. Under flugten taber hun sit slør, som vilddyret flår i stykker. Pyramus finder det blodige slør og stikker i fortvivlelse sit sværd i brystet, inden Thisbe dukker frem af sit skjul — kun for at finde sin døende elsker og følge hans eksempel.
Den sørgelige histories popularitet har vist sig i utallige optryk i latinske skolebøger og i en parodisk dramatisering i slutakten af William Shakespeares lystspil En skærsommernatsdrøm (trykt 1600).